Diari Oficial de la Generalitat Valenciana


Sumari del DOGV 3150, del 26-12-1997 (1997/12390)

ORDRE de 25 de novembre de 1997, de la Conselleria de Cultura, Educació i Ciència, per la qual es regula la realització de pràctiques formatives, en centres dependents d'aquesta Conselleria, per alumnes de Formació Professional Reglada i d'Arts Plàstiques i Disseny.
--------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/11/25/(1)/dof/vci/html**

### Dades del document

Número de DOGV
:   3150

Data del DOGV
:   26-12-1997

Secció del DOGV
:   DISPOSICIONS GENERALS

Número del document
:   1997/12177


Data del document
:   25-11-1997

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

4158 ORDRE de 25 de novembre de 1997, de la Conselleria de Cultura, Educació i Ciència, per la qual es regula la realització de pràctiques formatives, en centres dependents d'aquesta Conselleria, per alumnes de Formació Professional Reglada i d'Arts Plàstiques i Disseny. [97/X12430]
  
La Llei Orgànica 1/1990, de 3 d'octubre, d'Ordenació General del Sistema Educatiu (LOGSE), estableix que en el currículum dels ensenyaments de Formació Professional Específica i en els d'Arts Plàstiques i Disseny, s'incloga una fase de formació pràctica als centres de treball, i que l'administració educativa arbitrarà els mitjans necessaris per a incorporar les empreses i institucions al desenvolupament dels citats ensenyaments.
  
El Decret 707/1976, de 5 de març (BOE del 12 d'abril) que regula la Formació Professional de la Llei General d'Educació de 1970, fa referència a la possibilitat que els alumnes de Segon Grau d'aquests ensenyaments, realitzen pràctiques formatives en empreses i institucions col·laboradores, de forma voluntària i en alternança amb els seus estudis.
  
L'Ordre de 31 d'agost de 1988, de la Conselleria de Cultura, Educació i Ciència (DOGV de 15 de setembre), regula la realització de pràctiques formatives en entitats col·laboradores, i autoritza els directors dels centres educatius a subscriure concerts de col·laboració amb empreses i institucions de titularitat pública o privada, per a possibilitar als alumnes la realització de pràctiques professionals formatives en les mencionades entitats.
  
La capacitat de mitjans per a la formació pràctica de què es disposa en els centres de treball dependents de la Conselleria de Cultura, Educació i Ciència, aconsella regular la realització en les seues dependències d'aquest tipus de pràctiques formatives.
  
Per això, i fent ús de les atribucions que em confereix l'article 35, de la Llei 5/1983, de 30 de desembre, de Govern Valencià
  
ORDENE
  
Primer
  
1. Els alumnes de Formació Professional Reglada i d'Arts Plàstiques i Disseny, que determine cada any la Conselleria de Cultura, Educació i Ciència, podran realitzar les pràctiques formatives en els centres de treball dependents de la Conselleria, amb la sol·licitud prèvia del director del centre educatiu.
  
2. La realització de les pràctiques formatives serà autoritzada pel secretari general, els directors generals, els directors territorials o els directors dels centres docents, com a responsables dels respectius centres de treball.
  
Segon
  
1. Els alumnes que realitzen pràctiques formatives als centres de treball dependents de la Conselleria de Cultura, Educació i Ciència no tindran, en cap cas, relació funcionarial ni laboral amb la Generalitat Valenciana.
  
2. Els alumnes no percebran cap quantitat econòmica per la realització de les activitats formatives en els centres dependents de la Conselleria de Cultura, Educació i Ciència, llevat del que els puga correspondre en concepte d'ajuda o beca per convocatòries específiques per a les realitzacions de formació pràctica.
  
Tercer
  
Qualsevol eventualitat d'accidents que poguera produir-se al centre de treball o en el desplaçament a o des d'aquest, estarà inclosa entre les prestacions o beneficis previstos en l'assegurança escolar.
  
Quart
  
El procés de realització de les pràctiques formatives es regirà per les instruccions que, per a cada curs escolar, emeta al respecte la Conselleria de Cultura, Educació i Ciència.
  
DISPOSICIONS FINALS
  
Primera
  
S'autoritza el director general d'Ordenació i Innovació Educativa i Política Lingüística a dictar totes les resolucions que calguen per al desplegament i l'aplicació de aquesta ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 25 de novembre de 1997
  
El conseller de Cultura, Educació i Ciència,


Còpia Permalink ELI